作者：无名氏
词牌/韵律：六州

paragraphs: 皇抚极，明德贯乾坤。
信星列，卿云烂，辉亘紫微垣。
思报贶、明诏祠宫，练时搜旷典，紫畤觚坛，昭孝德、亲御和銮。
振鹭玉珊珊。
精纯谒款，膋萧爌炀。
黄流湛澹，百末布生兰。
扣天阍，延飞驾，相彷佛，降云端。
神光集，嘉响应，霭霭万衣冠。
竣熙事清晓轻寒。
恣荣观。
华衣雾縠般般。
乾坤并贶庆君欢。
翘首圣恩宽。
遵皇极，沛天泽，灵心怿，龟鼎永尊安。